arnastofnun/IGC-2024 huggingface dataset:
Akureyrarvöllur

Akureyrarvöllur er knattspyrnuvöllur á Akureyri. Völlurinn er heimvöllur knattspyrnuliðsins Íþróttabandalag Akureyrar og Knattspyrnufélag Akureyrar. Völlur getur tekið 715 manns í sæti.
Trientalis

Trientalis er lítil ættkvísl blóma. Krónublöðin eru oftast fimm til sjö, en geta verið þrjú og upp í níu á blóminu. Rælturnar eru hnýðiskennd. Þær eru ættaðar frá Norður-Ameríku og norðurhluta Evrasíu. "Trientalis" þýðir á latínu "einn þriðji", sem er of talið vera vísun á hæð plantnanna.

Ættkvíslinni var lýst af Carolus Linnaeus í "Species Plantarum" 1: 344. 1753.. Einkennistegundin er: "Trientalis europaea" L.

Tegundir:
Pinus matthewsii

Pinus matthewsii er útdauð tegund af barrtrjám í þallarætt. Tegundin þekkist eingöngu frá Plíósen-jarðlögum sem hafa rofnað hjá Ch’ijee’s Bluff við Porcupine River nálægt Old Crow í Júkon í Kanada.

"Pinus matthewsii" var lýst út frá þremur steingervingum af kvenkönglum sem allir fundust við Ch’ijee’s Bluff locality, númer HH228. Þessi fundarstaður er í Bluefish Basin og talinn ein besta heimild um Plíósen og snemm-Pleistocene í norðvestur Norður-Ameríku. Bluefish og hin nærliggjandi Old Crow dæld voru hluti af íslausu Beringian refugium í Norður-Ameríku, þar sem áar nútíma tegunda furu í undirdeildinni Contortae voru. Þessi undirdeild er talin hafa breiðst út frá svæðinu ("refugium") í tegundirnar "P. contorta" og "P. banksiana". Allir könglarnir fundust í "basal "unit 1"" hluta Ch’ijee’s Bluff. Unit 1 samanstendur af sandi, möl og leir, en ar talin hafa verið skógarbotn sem hafi skyndilega lent undir árframburði.

Könglarnir eru frá 3,4 til 4.4 sm að lengd og 2,8 til 3,4 sm að breidd. Þó að almennt útlit og bygging köngla "P. matthewsii" sé sambærileg við nútíma tegundina "Pinus banksiana", þá er einnig eftirtektarverður munur. Aflangir könglar "P. banksiana" eru með ósamhverfðan aftursveigðan grunn, meðan að "P. matthewsii" er með samhverfan og egglaga. Könglum "P. matthewsii" og "P. contorta" svipar einnig saman í byggingu, hinsvegar er samsetning einkenna sem finnast í "P. matthewsii" hvergi finnanleg í nokkurri undirtegund "P. contorta".

Svipað "P. contorta", þá voru fræin í "P. matthewsii" smá og með löngum væng.
Bláfætt súla

Bláfætt súla (fræðiheiti: "Sula nebouxii") er sjávarfugl sem býr á vesturströnd Mið- og Suður-Ameríku. Flestir búa sér til hreiður á Galápagoseyjum en annars heldur fuglinn sig aðallega til á opnu hafi.

Fuglinn er skyldur súlunni sem finnst við Íslandsstrendur.

Útlit.

Fullvaxta er bláfætt súla venjulega 81 sentimetri á hæð og 1,5 kg að þyngd. Þeir lifa í allt að 17 ár. Karlkynið er minna en kvenkynið og hefur ljósari lit á fótum sínum. Fjaðrir tegundarinnar eru aðallega hvítar eða brúnar með dökkum vængjum og skræpótt bak. Höfuð og háls þeirra er ljósbrúnt með hvítum strokum og maginn er hvítur. Augu hennar eru gul og sjá tvísætt. Fuglarnir innbyrða karótenóíð-litarefni sem þeir fá úr fisk-mataræði sínu veldur ljósbláum lit á fótum þeirra. Talið er að karótenóíð örvi ónæmiskerfið og þess vegna sé hægt að sjá til um heilsu fuglsins út frá litnum á fótunum þeirra. Kvenkynið laðast að sterkum lit á fótunum því það er merki um góða heilsu.

Makaval.

Fótaliturinn dofnar með aldri, þannig að kvenkyns súlan er líklegri til að velja sér yngri maka með litríkari fætur, því þeir hafa meiri frjósemi og getu til að huga að ungum sínum frekar en eldra karlkynið.

Karlkyns súlan metur einnig æxlunarverðmæti maka síns. Þáttaka þeirra í umönnun unga sinna ræðst af ástandi maka þeirra.

Kvenkynsfuglar sem verpa stærri og ljósari eggjum hafa meira æxlunargildi, þessvegna er karlkynið líklegra til að huga að ungum sínum ef makinn verpir stórum eggjum. Minni egg fá minni umönnun frá foreldrum sínum. Rannsóknir sýna að þáttaka karlkynsins í ummönnun unga sinna aukist ekki þrátt fyrir að maki þeirra hafi skærlitaða fætur og hátt æxlunargildi, en karlkyns súlur eru líklegri til að sjá fyrir eggjunum ef maki þeirra er aðlaðandi.

Hegðun.

Líkt öðrum súlutegundum, heldur bláfætta súlan sig á landi að nóttu til. Hún veiðir ein eða í hópum að morgni til í leit að mat og flýgur hún langt út á sjó, þar sem hún veiðir smáfiska eins og ansjósur, makríl, og sardínur. Hún stingur sér í vatnið úr allt að 25 metra hæð og leggja vængi sína að líkama sínum áður en þeir stinga sér í vatnið. Þrátt fyrir að þeir veiði í hópum kjósa þeir oftar að borða einsamir. Þar sem karlkynssúlan er minni heldur hann sig við grynningar, en kvenkynið veiðir undan ströndum.
Samheiti (flokkunarfræði)

Í flokkunarfræði er samheiti er fræðiheiti sem á við um flokkunareiningu sem gengur nú undir öðru nafni. Sem dæmi má nefna rauðgreni, sem Carolus Linnaeus skírði "Pinus abies" en í dag ber tegundin fræðiheitið "Picea abies".

Samheiti í vísindalegri flokkun skilur sér að samheiti í öðru samhengi að því leyti að einungis eitt fræðiheiti telst gilt á einh. Samheiti verða til þegar sömu flokkunareiningu er lýst og skírð nokkrum sinnum, þegar flokkunareiningu er skipt upp eða sameinuð við aðra eða t.d. þegar tegund er færð úr einni ætt yfir í aðra.
Ken Berry

Kenneth Ronald "Ken" Berry (3. nóvember 1933 – 1. desember 2018) var bandarískur leikari.
Hljóðkerfisfræði

Hljóðkerfisfræði er grein málvísinda sem fæst við vensl milli málhljóða. Hljóðkerfisfræði er oft ruglað saman við hljóðfræði, sem einblínir á lýsingar á hljóðum. Hljóðkerfisfræði gengur út á að skoða hljóðkerfi í heild sinni og tekur tillit til hljóðumhverfis (þ.e. hún lýsir því hvernig hljóð hafa áhrif hvert á annað). Hljóðkerfisfræði einbeinist að lýsingu á reglubundnum venslum milli hljóðana (merkingargreinandi eininga í tilteknu tungumáli).
Striptease

Striptease er bandarísk kvikmynd frá árinu 1996.
Oddskarðsgöng

Oddskarðsgöng voru einbreið jarðgöng á Austurlandi sem gengu á milli Eskifjarðar og Neskaupstaðar. Göngin voru opnuð 1978 og voru í notkun þar til Norðfjarðargöng komu í stað þeirra árið 2017. Göngin eru nú lokuð.

Neskaupstaður komst fyrst í vegasamband við aðrar byggðir árið 1949 og lá leiðin um Oddskarð. Það er einn hæsti fjallvegur á landinu og hann getur verið ófær vegna snjóþyngdar. Því var hafist handa við Oddskarðsgöng árið 1974 og þau tekin í notkun 1978. Göngin eru 626 metra löng og í 632 metra hæð yfir sjávarmáli. Oddskarðsgöng gerðu leiðina mun léttari yfirferðar en þar sem göngin voru í talsverðri hæð gat verið þungt að komast að þeim.

Eskifjarðarmegin við Oddskarð er miðstöð vetraríþrótta og skíðalyfta.
Montesúma 2.

Montesúma 2. (f. u.þ.b. 1466 – d. 29. júní 1520) var níundi keisari eða "tlatoni" asteska borgríkisins Tenochtitlán, frá 1502 til 1520. Fyrstu kynni frumbyggjaþjóða Mið-Ameríku og Evrópumanna urðu á valdatíð hans. Spænski landvinningamaðurinn Hernán Cortés tók Montesúma til fanga og lét síðan drepa hann þegar Spánverjar hófu landvinninga sína gegn Astekaveldinu árið 1520.

Æviágrip.

Á valdatíð Montesúma náði Astekaveldið hápunkti landfræðilegrar stærðar sinnar. Montesúma herjaði á nágrannaþjóðir sínar og þandi veldi sitt út alla leið suður til Soconusco (landsvæðis sem nú er á landamærum Mexíkó og Gvatemala). Í þessum hernaði innlimaði Montesúma þjóðir Zapoteka og Tlapaneka inn í Astekaveldið. Montesúma breytti þjóðfélagskerfi Astekaveldisins, sem áður hafði byggst á verðleikaræði, og jók forréttindi aðalsstéttarinnar með því að banna almúganum að vinna í keisarahöllunum.

Montesúma fékk fregnir af komu aðkomumanna á meginlandið árið 1517. Árið 1519 fylgdist hann af athygli með framsókn landvinningaliðs Hernáns Cortés og lét senda honum gjafir sem hann vonaðist til þess að myndu friðþægja Spánverjana og halda þeim í burtu. Gjafirnar höfðu þveröfug áhrif og græðgin í gull varð Spánverjum aðeins enn frekari hvati til þess að komast yfir auðæfi Astekaveldisins.

Montesúma og hirðmenn hans tóku á móti Cortés og Spánverjunum þegar þeir komu til Tenochtitlán. Samkvæmt sumum heimildum hélt Montesúma að Cortés væri asteski guðinn Quatzalcoatl, sem hafði samkvæmt goðsögnum siglt út á haf en átti samkvæmt spádómi að snúa aftur einn daginn. Montesúma bauð Spánverjunum að gista í keisarahöllinni og þar dvöldu þeir í nokkra mánuði sem gestir hans. Cortés reyndi að fá Montesúma til þess að gangast undir kristna trú en Montesúma neitaði að láta af trú forfeðra sinna.

Spánverjarnir níddust á gestrisni Montesúma, tóku hann brátt í gíslingu og héldu honum í stofufangelsi í höllinni. Andúð Astekanna á Spánverjum færðist í aukana og þegar Cortés var fjarverandi gerðu borgarbúar uppreisn gegn spænska hernámsliðinu. Í uppreisninni frömdu Spánverjar fjöldamorð á Astekum í hofi þeirra í Tenochtítlan. Montesúma sjálfur lét lífið í uppreisninni en heimildum ber ekki saman um hvernig dauða hans bar að. Samkvæmt sumum heimildum grýttu Astekarnir sjálfir Montesúma til dauða þegar hann steig fram og reyndi að friðþægja uppreisnarmennina. Samkvæmt þessari frásögn fékk Cortés Montesúma til þess að skipa þegnum sínum að láta af uppreisninni gegn Spánverjunum, en Astekarnir höfðu þá valið sér nýjan keisara þar sem þeir litu á Montesúma sem lepp Spánverja. Samkvæmt öðrum heimildum kyrktu Spánverjarnir hann sjálfir.

Sagnfræðileg umfjöllun um Montesúma hefur ætíð litast af ósigri hans gegn Spánverjum og margar heimildir útmála hann því sem veiklunda og óákveðinn leiðtoga. Flestar heimildirnar um valdatíð Montesúma eru hins vegar hlutdrægar og því hefur reynst erfitt að skilja ákvarðanir Montesúma í stríðinu við Spán.
Tómas R. Einarsson

Tómas R. Einarsson (fæddur 1953) er kontrabassaleikari og tónskáld. Hann hefur verið áberandi innan hinnar íslensku djass-senu í áratugi. Mörg verka hans eru innblásin kúbverskri djass-tónlist.

Árið 2014 var hann sæmdur riddarakrossi hinni íslensku fálkaorðu fyrir framlag sitt til íslenskrar djasstónlistar og menningarlífs.

Ævi og starf.

Tómas fæddist á Blönduósi og ólst upp í Dalabyggð. Foreldrar hans voru Kristín Bergmann Tómasardóttir (1926-2015), kennari og Einar Kristjánsson (1917-2015) skólastjóri og kennari. Hann stundaði nám við Gagnfræðiskóla Stykkishólms og svo við Menntaskólann í Hamrahlíð og var á þeim tíma róttækur félagshyggjumaður og tók oft þátt í mótmælum. Hann byrjaði svo að spila á kontrabassa meðan hann lærði sagnfræði og spænsku við Háskóla Íslands, þaðan lauk hann BA prófi í sagnfræði og spænsku. Fyrsta tónverkið hans kom svo út árið 1982 á plötu með djass-hljómsveitinni "Nýja kompaníinu".

Árið 1992 stofnaði Tómas "Jazzkvartett Reykjavíkur" ásamt saxafónleikaranum Sigurði Flosasyni. Hljómsveitin náði allnokkrum vinsældum á síðasta áratug 20. aldarinnar og spilaði víða um Evrópu. Auk þess spilaði Tómas með "Tríói Ólafs Stephensens" og gaf út plötur með þeim.

Tómas vann Íslensku tónlistarverðlaunin árið 2003 fyrir djazzplötu ársins sem og djasstónverk ársins. Árið 2004 hlaut hann aftur verðlaun fyrir djasstónverk ársins, og aftur árið 2012.

Árið 2014 gaf hann út plötu með Sigríði Thorlacius, söngkonunni úr "Hjaltalín".

Flest af tónverkum Tómasar hafa komið út á hans eigin plötum, en hann á þar að auki verk á yfir 20 plötum eftir aðra listamenn. Hann hefur spilað inn á plötur með ýmsum nafntoguðum listamönnum, Megasi, Bubba, Mugison, og fleirum.

Kúbverskur djass.

Mikið af tónlist Tómasar er innblásin af tónlist hinnar rómönsku Ameríku, og þá sér í lagi Kúbu. Fyrsta plata hans af þessu tagi kom út árið 2002 og ferðaðist Tómas víða um Evrópu og Ameríku með hljómsveit sinni. Árið 2007 tóku nokkrir plötusnúðar sig saman og útbjuggu hljóðblöndun á latínlögum hans í teknó-stíl. Teknóplatan hét "RommTommTechno".

Kvikmyndir.

Árið 2015 var heimildamynd gerð um Tómas. Hún bar heitið "Latínbóndinn" og fylgdi Tómasi um heimabæ sinn og um tónleikaferðalag sitt um Kúbu.

Tónlist Tómasar hefur verið notuð í 13 kvikmyndum.

Þá leikstýrði Tómas heimildamynd um rithöfundinn Guðberg Bergsson sem sýnd var í sjónvarpi. Árið 2011 sá Tómas um tónlistina við heimildamynd um Halldór Laxness.

Þýðingar.

Tómas hefur þýtt bækur eftir Suður-Ameríska rithöfunda á við Isabel Allende, Gabriel García Márquez, og Julio Cortázar. Þá hefur hann þýtt bók eftir Nicholas Shakespeare.
Tígulfura

Tígulfura (fræðiheiti: "Pinus virginiana") er sígræn jurt af þallarætt. Þetta er meðalstórt tré, og vex oft í lakari jarðvegi frá Long Island í suður New York-fylki suður um Appalasíufjöll til vestur Tennessee og Alabama. Venjuleg stærð fyrir þessa furu er 9–18 m, en getur orðið hærri við betri skilyrði. Stofninn getur orðið að 0,5 m í þvermál. Að öllu jöfnu verður hún 65 til 90 ára gömul.

Lýsing.

Einkennandi stuttar (2–8 sm), gulgrænar barrnálarnar eru tvær saman í búnti og oft undnar. Slíðrið utan um þær er meira en 2,5 mm langt. Könglarnir eru 4–7 sm langir og geta haldist á trénu í mörg ár, og oft (en ekki alltaf) sleppa þeir fræjunum á öðru ári. Frjókönglarnir sporöskjulaga og 10 til 20mm langir. Börkurinn er rauður og brúnn á lit og hrjúfur, með tiltölulega smáum flögum. Ósjaldan eru trén með undna stofna.

Útbreiðsla og búsvæði.

"Tígulfura" vex í New York, New Jersey, Pennsylvania, Virginia, West Virginia, Ohio, Illinois, Kentucky, Tennessee, North Carolina, Georgía, Alabama, Mississippi, Indiana, South Carolina, Maryland og Delaware. Þar er hún í þurru skóglendi þar sem úrkoman er á milli 890 til 1400mm. Meðalhiti að sumri er um 21 til 24°C og að vetri um −4 til 4 °C. Hún er ekki vel aðlöguð skógareldum, en stærri trén geta oft lifað af. Þau hætta að geta fjölgað sér á milli 65 til 90 ára, en geta náð að 150 ára aldri. Elsta skráða tréð var 150 ára gamalt.

Nytjar.

Sérókar notuðu "P. virginiana" til lækninga. Þeir notuðu hana við mörgum einkennum eins og niðurgangi, stífleika í búki, kvefi, hita, gyllinæð, berklum og hægðatregðu. Þeir notuðu hana á mismunandi hátt; svo sem baðvatn sem börkur hafði verið látinn liggja í, gufur og olíur, róta og barrseyði, og í tjöru. Hún var einnig notuð í vissum helgiathöfnum. Í útförum voru greinar brenndar og öskunni kastað á elda heimilanna.

Tegundin er nytsamleg í "endur"-skógrækt og sem fæða fyrir villt dýr. Önnur notkun er í jólatré, þrátt fyrir að vera með hvassar nálar og gulleitan vetrarlit. Einnig er hún nokkuð nýtt í viðarmassa og timbur.
Hnotkráka

Hnotkráka eða hnotbrjótur (fræðiheiti: "Nucifraga caryocatactes") er spörfugl sem er lítið eitt stærri en skrækskaði. Þetta er ein af þremur tegundum ættkvíslarinnar. "Nucifraga multipunctata" sem er í Himalajafjöllum var áður talin ein undirtegund hennar. Þriðja tegundin, "Nucifraga columbiana", er í vesturhluta Norður-Ameríku.

Hún verður um 32–38 sm löng (frá yst á goggi til aftast á stéli) og með vænghaf frá 49 til 53 sm.

Hljóðið er svipað og hjá skrækskaða og er hávært og hart. Því er lýst sem "kraak-kraak-kraak-kraak".

Undirtegundir.

Níu undirtegundir eru viðurkenndar

Sumir höfundar vilja skifta tegundinni í tvennt; norðlæg tegund sem inniheldur undirtegundirnar caryocatactes,japonicus,interdicta,rothschildi og macrorhynchos og suðlæg tegund sem inniheldur hemispila,yunnanensis,macella og owstoni út frá fjaðurbúnaði, en það hefur ekki fengið miklar undirtektir.

Mikilvægasta fæða tegundarinnar eru furuhnetur (stór fræ ýmissa tegunda fura ("Pinus" sp.), aðallega norðlægra eða háfjallategunda af undirættkvíslinni strobus ("Pinus" subgenus "Strobus"): P. armandii, P. bungeana, P. cembra, "P. gerardiana", P. koraiensis, P. parviflora, P. peuce, P. pumila, P. sibirica og P. wallichiana. Á sumum svæðum þar sem engin þessara fura er til staðar geta fræ grenis ("Picea" sp.) og heslis ("Corylus" sp.) verið mikilvægur hluti fæðunnar. Þau afbrigði sem eru hæað heslihnetum hafa þykkari gogg til að geta unnið á harðari skeljum heslisins. Þegar fræskurnin er of hörð, þá heldur fuglinn hnetunni milli fótanna og heggur með goggnum eins og meitill sé.

Tunga hnotukráku er með sérstaka aðlögun. Endi tungunnar skiftist í tvær totur sem eru með keratín eins og á nöglum. Þetta er talið hjálpa þeim að eiga við fræ og fræskel barrtrjáanna.

Hún felur til síðari nota nokkuð af fræinu sem hún safnar og dreifir þannig fræi uppáhalds trjám sinna. Er hún til dæmis ástæða þess að lindifura ("Pinus cembra") hefur dreifst aftur út á svæði í Ölpunum þar sem henni hafði áður verið eytt af mönnum.

Hnotukráka borðar einnig ýmis skordýr sem og smáa fugla, unga og egg þeirra, lítil nagdýr og hræ. Hún grefur upp bú hunangsflugna og vespa til þess að komast í lirfur þeirra.

Hnotubrjótar parast til lífstíðar og yfirráðarsvæði parsins er um 10 til 12 hektarar. Varp er yfirleitt snemma um allt búsvæðið, til að nýta sem best furunetur sem geymdar voru haustið áður. Hreiðrið er yfirleitt hátt í barrtré (stundum eru laustré notuð) og yfirleitt sólarmegin. Að jafnaði er orpið 2 til 4 eggjum og legið á í 18 daga. Bæði kynin fæða ungana sem eru yfirleitt fleygir eftir 23 daga og fylgja foreldrum sínum í marga mánuði og læra af þeim fæðugeymslutæknina sem er þeim nauðsynleg til að lifa af veturinn.
Hnúðfura

Hnúðfura (fræðiheiti: "Pinus attenuata")(einnig nefnd Pinus tuberculata) er furutegund sem vex í mildu veðurfari í mögrum jarðvegi. Hún vex frá suðurhluta Oregon til Baja California með mesta þéttleikann í norður Kaliforníu og á landamærum Oregon-Kaliforníu.

Lýsing.

Króna hnúðfuru er yfirleitt keilulaga með beinum stofni. Hún verður 8 til 24m há. Hinsvegar getur hún verið runni á sérstaklega erfiðum stöðum. Hýn kýs þurran, grýttan fjallajarðveg. Börkurinn er sléttur, flagnandi og grábrúnn á yngri hlutum trésins, og verður grárauðbrúnn með grunnum sprungum og hreistruðum hryggjum á eldri hlutum. Árssprotarnir eru rauðbrúnir og oft klístraðir.

Barrnálarnar eru 3 saman í búnti, gulgrænar og undnar, 9 til 15 sm langar. Könglarnir eru 8 til 16 sm langir, 3 til 6 saman á greinunum. Köngulskeljarnar enda á stuttum, stífum gaddi. Þeir haldast lokaðir í mörg ár þar til eldur opnar þá og þeir losa fræin. Fyrir vikið geta könglarnir orðið eftir í viðnum þegar tréð stækkar.

Hnúðfura vex í nær hreinum skógum en getur myndað blendinga við "Pinus muricata", og Geislafuru ("Pinus radiata") (P. x attenuradiata) við ströndina.

Litningatalan er 2n=24.
Pinus montezumae

Pinus montezumae er furutegund vex í Mexíkó (Nuevo León og Jalisco) til Mið-Ameríku (Nigaragva), þar sem hún kallast ocote (almennt nafn á furum sem eru frá Mið-Ameríku). Hún verður um 35 m há og 80 sm í þvermál; stöku sinnum verður hún 40m há og að 1m í þvermál. Krónan er ávöl. Börkurinn er dökk grábrúnn.
Pinus muricata

Pinus muricata er furutegund sem er með mjög takmarkaða útbreiðslu: aðallega í Kaliforníu, þar á meðal nokkrum útsjávareyjum (Channel Islands í Kaliforníu), og nokkrum stöðum í Baja California, Mexíkó. Hún vex alltaf á eða við ströndina.

Lýsing.

"Pinus muricata" verður 15–25 m, sjaldan að 34 m, með stofnþvermál að 1,2 m. Hún er yfirleitt minni og kræklóttari næst ströndinni. Hún er þurrkþolin og vex í þurrum grýttum jarðvegi.

Barrnálarnar eru tvær saman, grænar til blágrænar, og 8 til 16 sm langar. Könglarnir eruu 1 til 5 saman. Þeir sveigjast kröftuglega niður á greinina, 5–10 sm langir; köngulskeljarnar eru stífar, þunnar þar sem þær snúa að greininni, en mikið þykkari þar sem þær snúa frá og með kröftugum 5–12 mm gaddi; hvorutveggja dregur úr ásókn íkorna og skemmdum vegna elds á þeim. Könglarnir haldast opnir í mörg ár þar til eldur eða mikill hiti lætur þá opnast og losa fræin.

Afbrigði.

Það eru tvö form á "Pinus muricata":

Efnainnihald trjákvoðunnar er einnig mismunandi. Línan á milli þessarra tveggja afbrigða er mjög skörp, 8km sunnan við mörk Mendocino County og Sonoma County, Kaliforníu. Tilraunir til að blanda saman þessum tvemur afbrigðum hafa alfarið mistekist, sem bendir til að skyldleiki þeirra sé minni heldur en þessi tvö litlu einkenni bendi til.
Ourense

Ourense (spænska Orense ) er borg á norðvestur-Spáni í sjálfsstjórnarsvæðinu Galisíu og auk þess höfuðborg samnefnds héraðs. Íbúar eru um 105.233 (2018).

Nokkur fljót liggja í gegnum borgina: Miño (stærst fljótanna, skrifað Minho á portúgölsku), Barbaña, Loña og Barbañica. Ponte Vella er þekkt rómversk brú yfir Miño. Ourense er einnig þekkt fyrir dómkirkjuna sína og jarðhita.
Íslenskar mállýskur

Mállýskur eru ekki áberandi í íslensku, Ísland er talið nær mállýskulaust og skiptist ekki greinilega upp í mállýskusvæði. Hins vegar eru til nokkur svæðisbundin framburðarafbrigði.
António Costa

António Luis Santos da Costa (f. 17. júlí 1961) er portúgalskur stjórnmálamaður úr Sósíalistaflokknum sem er núverandi forsætisráðherra Portúgals.

Æviágrip.

Costa var kjörinn á héraðsþing Lissabon árið 1982 og gekk í Sósíalistaflokkinn árið 1986. Hann var kjörinn á portúgalska þingið árið 1991. Costa gekk fyrst í ríkisstjórn árið 1995 og varð þingmálaráðherra í stjórn António Guterres árið 1997. Hann varð síðan dómsmálaráðherra Portúgals árið 1999 og gegndi því embætti til ársins 2002, en þá töpuðu Sósíalistar þingkosningum og lentu í stjórnarandstöðu. Árið 2004 var Costa kjörinn á Evrópuþingið fyrir Flokk evrópskra sósíalista.

Þegar Sósíalistar komust aftur til valda í Portúgal árið 2005 varð Costa innanríkisráðherra. Hann sagði af sér árið 2007 svo hann gæti gefið kost á sér í borgarstjórnarkosningunum í Lissabon. Costa vann kosninguna og varð borgarstjóri höfuðborgarinnar frá og með 1. ágúst 2007. Hann vann endurkjör í borgarstjóraembættið árin 2009 og 2013, með auknum meirihluta í bæði skiptin.

Eftir lélegt fylgi Sósíalista í Evrópuþingskosningum ársins 2014 bauð Costa sig fram á móti sitjandi aðalritara Sósíalistaflokksins, António José Seguro, sem forsætisráðherraefni flokksins í næstu þingkosningum. Hann vann sigur með

68% atkvæða og Seguro sagði í kjölfarið af sér sem flokksleiðtogi. Costa var kjörinn til að taka við af honum með 96% atkvæða.

Costa sagði af sér sem borgarstjóri Lissabon árið 2015 til þess að geta einbeitt sér að því að leiða kosningabaráttu Sósíalistaflokksins fyrir þingkosningar sama ár. Í kosningunum lofaði Costa að draga úr aðhaldi í ríkisútgjöldum, fella niður óvinsælan virðisaukaskatt á veitingastaði og endurreisa nokkur gömul fríðindi fyrir opinbera starfsmenn.

Í kosningunum lentu Sósíalistar í öðru sæti og fengu 32,3% atkvæða. Sósíalistum tókst að mynda minnihlutastjórn með stuðningi portúgalska Kommúnistaflokksins og Græningjaflokksins. António Costa var því útnefndur forsætisráðherra Portúgals þann 26. nóvember 2015.

Samkvæmt skoðanakönnunum hefur stuðningur Portúgala við Sósíalistaflokkinn aukist verulega á stjórnartíð Costa. Sósíalistarnir unnu mestu kosningasigra sögu sinnar í héraðskosningum árið 2017 og komust í 158 sveitarstjórnir af 308. Í þingkosningum árið 2019 unnu Sósíalistar sigur og urðu stærsti flokkurinn á portúgalska þinginu með um 36,65% atkvæða og 106 þingmenn.

Í október 2021 höfnuðu vinstriflokkar á portúgalska þinginu fjárlagafrumvarpi stjórnar Costa sem leiddi til þess að Marcelo Rebelo de Sousa forseti rauf þing og kallaði til nýrra þingkosninga í janúar næsta ár. Þegar kosningarnar voru haldnar þann 30. janúar 2022 unnu Sósíalistar óvæntan stórsigur og náðu hreinum meirihluta á portúgalska þinginu.
Kyushu

Kyushu (九州, "Kyūshū" "níu héruð") er þriðja stærsta eyja Japans og er sú syðsta og vestlægasta af 4 höfuðeyjunum. Á eynni búa tæpar 13 milljónir og er hún 36.782 ferkílómetrar að stærð.